Derde persoon sterf ná bendeskietery - Maroela Media
'n Derde persoon is Sondag dood ná 'n bendeskietvoorval in Mitchells Plain in Kaapstad.
"Die persoon het Sondagoggend in die hospitaal aan sy beserings beswyk," het kol. Tembinkosi Kinana, woordvoerder van die polisie in die Wes-Kaap, gesê. Die skietery het Saterdagaand in Skorpalstraat plaasgevind.
Vier mense het in die spervuur beland. 'n 12-jarige meisie en 'n 15-jarige seun is dood en nog 'n persoon ernstig beseer.
Die Workers International Vanguard Party het gesê inwoners in die gebied het Sondag 'n massabetoging teen die skietery gereël. "Inwoners is ontstoke oor die voortslepende skietery en geweld wat vermoedelik deur bendelede gepleeg word," het Shaheed Mahomed, woordvoerder vir die party, gesê. Volgens Mahomed is minstens 10 mense Saterdagaand in bendeverwante voorvalle oorlede, insluitend 'n sesjarige meisie.
Kinana het egter gesê hulle kan net drie sterfgevalle bevestig. "Ek is onbewus van enige ander persone en getalle. Tensy mense verwys na voorvalle waaroor ek nog nie ingelig is nie," het hy gesê.